《题楚江春晓图》
元代·胡奎

巴水雪消流浩浩，三峡猿声啼不了。舟人挂帆南斗低，斑竹林深鸡唱晓。

大船小船相逐来，小船先待大船开。黄陵庙前风浪恶，小船还依大船泊。

共祷龙神抛纸钱，珓杯凶恶听巫言。但祝远人心地好，乌纱巾上有青天。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。